आथर्वण श्रौतकर्म की विशेषता पुरस्ताद्धोम एवं संस्थित होम में है। पुरस्ताद्धोम की आहुतियाँ अगर प्रधान होम के पहले दी जाती है, तो संस्थित होम की उसके बाद में। जिस प्रधान होम के कारण ये होम सम्पन्न होते हैं, उस होम के मन्त्रों की सहायता से भी इन आहुतियों को देने के कतिपय आचार्यों के मतों का उल्लेख वैतान सूत्र के पहले अध्याय की चौथी कण्डिका में किया गया है। यह कार्य ब्रह्मा द्वारा सम्पन्न कराना है और हर एक आहुति के बाद बाद 'जनत्' शब्द को जोड़ना आवश्यक है। प्रस्तुत सूत्र के श्रौतकर्म में भू:, भुव:, स्व:, जनत्, वृधत्, करत्, महत्, नत्, शम् और ओम्; इन व्याहृतियों के विनियोग का कथन भी वैशिष्ट्यपूर्ण है।